WPL में 4 टीमों की लीडर तय; जानें किसे मिलेगी पांचवीं टीम की कमान
Harmanpreet Kaur WPL Mumbai Indians Captain | Know All Captain Records, इसके साथ ही WPL में चार टीमों ने अपनी कप्तानों को नियुक्त कर दिया है। अब सिर्फ दिल्ली कैपिटल्स टीम ने ही अपनी लीडर का नाम जारी नहीं किया है।
इंडिया विमेंस टीम की कप्तान हरमनप्रीत कौर को मुंबई इंडियंस ने विमेंस प्रीमियर लीग (WPL) में अपनी टीम का कप्तान बनाया है। इसके साथ ही WPL में चार टीमों ने अपनी कप्तानों को नियुक्त कर दिया है। अब सिर्फ दिल्ली कैपिटल्स टीम ने ही अपनी लीडर का नाम जारी नहीं किया है।
आगे स्टोरी में हम जानेंगे, विमेंस प्रीमियर लीग (WPL) में चारों टीमों की कप्तान का कप्तानी अनुभव और पांचवीं टीम की कप्तान कौन हो सकती हैं।
सबसे पहले देखें मुंबई इंडियंस ने किस अंदाज में सोशल मीडिया पर हरमनप्रीत को अपनी टीम का कप्तान बनाने की सूचना दी...
हरमन को 96 मैचों में कप्तानी का अनुभव 
मुंबई इंडियंस ने बुधवार को हरमनप्रीत कौर को अपनी टीम का कप्तान नियुक्त किया। हरमन को इंटरनेशनल टी-20 में 96 मैचों में कप्तानी करने का अनुभव है। इनमें 54 में टीम को जीत मिली और 37 में हार। एक मुकाबला टाई रहा जबकि 4 मुकाबले बेनतीजा रहे।
इंटरनेशनल के अलावा हरमन ने विमेंस चैलेंजर्स ट्रॉफी में सुपरनोवाज टीम की भी कमान संभाली है। 10 मैचों में उन्होंने कप्तानी की। 6 में टीम को जीत और 4 में हार मिली।
बेंगलुरु ने मंधाना को कप्तान बनाया
स्मृति मंधाना इंडिया विमेंस टीम की उप कप्तान हैं। उन्होंने टी-20 में चैलेंजर्स ट्रॉफी के दौरान ट्रैलब्लेजर्स टीम की कप्तानी की थी। 8 मैचों में उन्होंने कप्तानी की। 4 में जीत और 4 में ही टीम को हार मिली। 2020 में उनकी टीम ने सुपरनोवाज को हराकर ट्रॉफी भी जीती थी।
भारत के लिए मंधाना ने 11 बार कप्तानी की। 6 में टीम को जीत और 5 में हार मिली। अब रॉयल चैलेंजर्स बेंगलुरु ने मंधाना को कप्तानी सौंपी है। ऐसे में देखना अहम होगा कि वे यहां कैसा परफॉर्म करेंगी।
हीली को यूपी की कमान 
WPL में 2 टीमों की कमान ऑस्ट्रेलियाई खिलाड़ियों को मिली है। इनमें विकेटकीपर एलिसा हीली को यूपी वॉरियर्ज टीम की कप्तानी मिली। हीली ने कुछ समय तक ऑस्ट्रेलिया टीम की कप्तानी भी की थी। लेकिन, दबाव के बाद उन्होंने कप्तान छोड़ दी। उन्होंने 4 इंटरनेशनल मैचों में कप्तानी की। 3 में टीम को जीत मिली और एक मुकबला टाई रहा।
इंटरनेशनल के अलावा हीली ने बिग बैश लीग में 8 बार सिडनी सिक्सर्स टीम की कप्तानी भी की है। 4 में टीम को जीत और 4 में ही हार मिली।
मूनी को गुजरात ने कप्तान बनाया
गुजरात जायंट्स टीम ने ऑस्ट्रेलिया की ओपनर बेथ मूनी को अपना कप्तान बनाया है। मूनी को इंटरनेशनल और घरेलू लेवल पर कप्तानी का अनुभव कम है। उन्होंने ऑस्ट्रेलिया के लिए कप्तानी नहीं की है। लेकिन, बिग बैश में 3 बार उन्होंने सिडनी थंडर्स टीम की कप्तानी की। एक में जीत और 2 में टीम को हार मिली।
किसे मिलेगी दिल्ली की कमान?
दिल्ली कैपिटल्स टीम के पास कप्तानी के 3 ऑप्शन अवेलेबल हैं। भारत को अंडर-19 विमेंस वर्ल्ड कप जिताने वाली शेफाली वर्मा, इंडिया सीनियर विमेंस टीम की खिलाड़ी जेमिमा रोड्रिग्ज और ऑस्ट्रेलिया को 4 बार टी-20 वर्ल्ड चैंपियन बनाने वाली मेग लेनिंग। ऐसे में लेनिंग को कप्तान बनाना दिल्ली के लिए सबसे सरल फैसला होना चाहिए।
लेनिंग को 78 टी-20 में कप्तानी का अनुभव है। इसके अलावा उन्होंने ऑस्ट्रेलिया के लिए 100 टी-20 में कप्तानी की है। 76 में टीम को जीत मिली और 18 में हार। एक मुकाबला टाई रहा और 5 मैच बेनतीजा रहे। वह ऑस्ट्रेलिया की सबसे सफल कप्तान भी हैं।
